Justin Gatlin

Tidlig karriere

Gatlin var tidlig i karrieren en lovende utøver på 110 meter hekk, men etter hvert kuttet han ut hekkene. Han ble tatt opp fra high school til University og Tennessee som hekkeløper, men universitetets trenere Vince Anderson og Bill Webb fik ham til å satse på sprint i stedet. I 2001 vant han både 100 meter (10,08) og 200 meter (20,11 med for mye medvind) ved NCAA-mesterskapet utendørs. Ved NCAA-mesterskapet innendørs kom han på 4.-plass på 60 meter og 200 meter. Ved Southeastern Conference utendørs vant han 200 meter, med tiden 20,32, og han kom på 2.-plass på 100 meter og 4.-plass på 110 meter hekk. Han kom på 2.-plass på både 60 og 200 meter ved Southeastern Conference innendørs.

Dopingsaken i 2001

I juni 2001 testet Gatlin positivt for amfetamin ved det amerikanske juniormesterskapet. Han ble derfor utestengt fra idrett i to år. Han påklagde denne avgjørelsen, fordi resultatet skyldtes medisin han tok mot Attention Deficit Disorder (ADD), en sykdom han fikk påvist da han var 9 år gammel. Klagen ble tatt til følge, og dommen ble opphevet i juni 2002.

2002-2006

Gatlin vant både 60 og 200 meter ved NCAA-mesterskapet innendørs 2002. Ved NCAA-mesterskapet utendørs kom han på 2.-plass på 100 meter med tiden 10,22. I Southeastern Conference vant han 60 og 200 meter innendørs, og han vant også 100 meter ved Southeastern Conference utendørs, men kom der på 2.-plass på 200 meter. 
Høsten 2002 ble han profesjonell utøver. 
Ved VM i friidrett innendørs 2003 vant han 60 meter på tiden 6,43, foran Kim Collins og Jason Gardener. Han vant også samme distanse ved USA-mesterskapet innendørs. Han deltok på Louisiana State Universitys lag ved det årlige Penn Relay Carnival som vant både 4 x 100 meter og 4 x 200 meter. I Golden League vant han 100 meter i Zürich og 200 meter i Brüssel, og han vant også 100 meter ved Moscow Challenge. 
Gatlin kom på 2.-plass på både 100 og 200 meter ved det amerikanske OL-uttaket, som også var USA-mesterskapet i friidrett 2004. Ved OL 2004 i Athen vant han gullmedaljen på 100 meter på tiden 9,85, der han slo Francis Obikwelu fra Portugal og tittelforsvareren Maurice Greene. Tiden hans var personlig rekord, og var det nest raskeste 100 metersløpet i OLs historie. Han tok også bronse på 200 meter, og sølv med det amerikanske laget på 4 x 100 meter stafett.
Ved USA-mesterskapet i friidrett i juni 2005 løp han både 100 og 200 meter. 100 meteren ble dramatisk, da Gatlin først ble diskvalifisert for tyvstart, men denne diskvalifiseringen ble omgjort, og han vant løpet med tiden 10,08, der Maurice Greene måtte bryte med skade midtveis. Han vant også 200 meter, med tiden 20,04. Han var den dominerende sprinteren under VM 2005 i Helsingfors, der han vant gull på både 100 meter og 200 meter. På 100 meter løp han på 9,88, og passerte mållinjen hele 17 hundredeler foran neste løper. 
Gatlin satte 12. mai 2006 ny verdensrekord på 100 m med tiden 9,76 i et Super Grand Prix-stevne i Doha, Qatar. Fem dager senere ble imidlertid tiden fra Qatar korrigert til 9,77. Det betyr at Gatlin bare tangerte Asafa Powells ett år gamle rekord. Han vant også 100 meter ved USA-mesterskapet i friidrett utendørs i juni 2006, men både tiden fra Qatar og seieren i USA-mesterskapet har blitt strøket på grunn av dopingsaken mot ham i 2006.

Dopingsaken i 2006

Justin Gatlin ble i 2006 for bruk av doping og blir utestengt fra idretten i 4 år. Han var tatt for dopingbruk tidligere og fikk derfor en lang straff. Videre mistet han verdensrekorden han satte i 2006.

Tilbakekomsten i 2010

Hans første konkurranse etter utestengelsen var 3. august 2010, da han vant et løp i Rakvere i Estland, med 10,24. Han var da 28 år gammel. Noen dager senere vant han også Ergo World Challenge i Tallinn, med 10,17 sekunder. Han vant også Finnish Elite Games i Joensuu i august, og kom på 2.-plass bak Yohan Blake i italienske Rovieretto, der Blake løp på 10,06 og Gatlin på 10,09.

2011

Ved USA-mesterskapet i friidrett 2011 i juni vant han både sitt innledningsheat og sin semifinale, men i finalen ble han slått av Walter Dix (9,94), og kom dermed på 2.-plass med tiden 9,95. Michael Rodgers kom på 3.-plass i dette løpet. Gatlin ble tatt ut til VM i friidrett 2011 i Daegu i Sør-Korea. I juli vant han Meeting de Atletismo i Madrid, med tiden 10,10, foran Dwain Chambers. I VM greide han imidlertid bare 10,23 i semifinalen, som var 13. beste tid, og kom dermed ikke til finalen. Han løp med smerter i beina under VM, fordi han hadde fått frostskader i beina rett før VM, da han skulle i kuldekammer for restitusjon etter trening, men hadde på seg våte sokker, som frøs fast til beina. Ved Diamond League 2011 deltok han i Eugene Prefontaine Classic, der han kom på 6.-plass, og ved Memorial van Damme, der han kom på 4.-plass. I november 2011 løp han 100 meter på 9,45 på det japanske TV-shower «Kasupe!», ved hjelp av en kraftig vindmaskin som ga medvind på over 25 m/s.

2012

Ved USA-mesterskapet i friidrett innendørs 2012 i februar kom Gatlin på 2.-plass, bak Trell Kimmons. Gatlin tok gull på 60 meter ved VM i friidrett innendørs 2012 i Istanbul, foran Nesta Carter og Dwain Chambers. Han løp på 6,46. Han vant Diamond League-stevnene i Doha og Eugene, og kom på 2.-plass i Paris. Han vant USA-mesterskapet i friidrett 2012, som også var OL-uttak, med ny personlig rekord på 9,80 sekunder. Ved sommer-OL 2012 i London kom han på 3.-plass i finalen, bak Usain Bolt, som satte ny olympisk rekord med 9,63, og Yohan Blake, som tangerte sin personlige rekord på 9,79. Gatlin satte selv personlig rekord med tiden 9,79 sekunder.

2013

Gatlin startet Diamond League 2013-sesongen med seier i Doha i mai. Den 6. juni 2013 vant han også Golden Gala-stevnet i Roma, der han slo Usain Bolt med et hundredels sekund. Han vant til sammen tre Diamond League-stevner denne sesongen, og vant Diamond League 2013 sammenlagt, med 14 poeng, foran Usain Bolt og Nesta Carter. 
Ved USA-mesterskapet i friidrett 2013 kom han på 2.-plass på 100 meter, med tiden 9,89, bak Tyson Gay som løp på 9,75. I juli ble det imidlertid kjent at Tyson Gay hadde testet positivt på doping i mai, så alle hans resultater fra juli 2012 til juni 2014 ble strøket. Gatlin står derfor som vinner av USA-mesterskapet 2013. Ved VM i friidrett 2013 løp han på 9,99 i innledningsheatet og 9,94 i semifinalen, og kom til slutt på 2.-plass i finalen med sesongbestenotering på 9,85, kun slått av Usain Bolt som løp på 9,77. Han deltok også på USAs stafettlag som fikk sølv på 4 x 100 meter stafett, bak Jamaica.

2014

Ved Diamond League 2014 vant han de to første 100 meter-løpene Shanghai Golden Grand Prix i Shanghai og Prefontaine Classic i Eugene. Tiden hans ved Prefontaine Classic var 9,76, men her hadde han for mye medvind (+2,7 m/s) til at dette er gyldig som personlig rekord. Han vant også Golden Gala i Roma og Athletissima i Lausanne, men disse telte ikke i Diamond League. Han satte personlig rekord ved Memorial Van Damme, med 9,77 sekunder, og vant 100 meter ved Diamond League 2014 sammenlagt med 16 poeng, foran Mike Rodgers som fikk 13 poeng. Han løp 200 meter på 19,68 ved Herculis-stevnet i Monaco, og disse resultatene gjorde at han ble nominert til IAAFs Athlete of the Year (som ble Renaud Lavillenie).

2015

Ved USA-mesterskapet i friidrett 2015 satte han ny personlig rekord på 200 meter, med tiden 19,57, noe som gjorde ham til den femte raskeste utøveren gjennom tidene. Han vant distansen, og satte ny mesterskapsrekord med denne tiden.
Da han vant Diamond League-stevnet i Lausanne 9. juli 2015, med tiden 9,75, var han ubeseiret i 26 løp på rad siden august 2013.
Gatlin hadde raskest tid av alle i innledningsheatene på 100 meter ved VM i friidrett 2015 i Beijing, der han løp på 9,83. Han hadde også raskest tid i semifinalen, der han løp på 9,77, men i finalen ble han slått av Usain Bolt, som løp på 9,79. Gatlins tid ble 9,80.

2016

Gatlin løp 100 meter på 9,45 sekunder i et japansk TV-show i februar 2016, men dette var med 20 m/s medvind ved bruk av en vifte, så det teller ikke som noen offisiell rekord. Han vant 100 meter Diamond League-stevnet i Shanghai 14. mai, der han løp på 9,94.

2017

35 år gammel vant han 100 meter i USA-mesterskapet i friidrett 2017, med tiden 9,95, som var ny verdensrekord i Masters-klassen (veteraner).
I VM i friidrett 2017 vant han 100 meter, foran Christian Coleman og Usain Bolt. Han løp på 9,92 i finalen, som var en forbedring av hans egen verdensrekord i Masters-klassen. Publikum på Olympiastadion i London buet når han løp, og under premieutdelingen. Usain Bolt skal ha sagt til Gatlin at han ikke fortjente buingen etter finaleløpet, mens Sebastian Coe uttalte at Gatlin burde blitt utestengt for alltid etter de to dopingsakene.